O Consello da Cultura Galega dixitaliza o semanario A Nosa Terra | Actualidade\nRosario Álvarez, presidenta do Consello da Cultura Galega e Afonso Eiré, presidente da fundación A Nosa Terra, asinaron hoxe á mañá un acordo para dixitalizar e difundir o fondo histórico de A nosa terra: periódico galego semanal, un dos medios fundamentais para comprender a transición e os inicios da autonomía galega.\nPara Rosario Álvarez, presidenta do CCG, “o noso pasado máis recente é unha parte moi importante do patrimonio cultural. A produción xornalística das últimas décadas e acompañou á Autonomía é un patrimonio que podemos conservar e preservar. Non só para os investigadores actuais senón tamén para xeracións futuras”. Segundo Alfonso Eiré, presidente da Fundación A nosa terra, “o semanario supuxo un xeito novo de facer xornalismo e tratar temas que ata o momento eran marxinais na prensa, coma os sociais, o ecoloxismo, o feminismo, o traballo ou os deportes. Neste periodo se producen moitos cambios sociais e políticos e cuestións que continúan ata hoxe, como a recuperación da memoria histórica”.\nOs fondos iranse incorporando gradualmente no web do CCG. Xa están dispoñibles para a súa consulta os primeiros 26 números.\nPódense consultar clickando aquí.


Majorité Opprimée (Mayoría Oprimida)\nUnha curta de Eléonore Pourriat que conta como os roles de xénero invírtense e as mulleres actúan como homes e os homes como mulleres.\nNa editorial Impedimenta topamos este álbum de Kyo Maclear e Júlia Sardà: Los Liszt é unha familia afeccionada a facer listas de todo o que nos parecería impensable, do inusual, do raro, ou de cousas que nos parecen prescindibles. O caso é facelas, porque iso permítelles manter unha certa orde. E é que as listasnon son outras cousas que manter o mundo baixo o control, non permitindo que ningún tipo de caos se achegue nin o máis mínimo. O problema reside en que non todo é susceptible de ser acatado, nin todo é previsible. Será entón cando haxa que sortear os problemas.\nPrecioso álbum ilustrado de Laura Ellen Anderson publicado por Picarona: ¡No quiero el cabello rizado! lémbrame sobre todo unha alumna que sempre tenta alisar ese marabilloso pelo cheo de caracolas que ten. A protagonista tenta de todo para estirar o seu cabelo... ata que coñece unha nena que ten o pelo liso e pásalle o mesmo ca a ela, non se gusta a si mesma nin lle gusta o seu pelo. A aceptación dunha mesma ou dun mesmo é a fin do libro, con poucas palabras, con ilustracións super-expresivas e con moito humor. É un álbum delicioso que se le cun sorriso constante.\nAtoparalo en Álbum ilustrado, Picarona, Recomendamos\nLumi Book from Lumi Book on Vimeo.\nMirando a los ojos de los refugiados\nChamoume a atención na libraría e collino. E fixen ben. Todo lo que pudimos de Thi Bui, publicado por Kraken, é unha crónica dunha vida, ou de moitas vidas, de como as guerras e a acción humana rompe canto temos e canto desexamos ser. É a crónica dunha familia que debe deixar o seu país, é a crónica dunha familia de refuxiados. Neste caso, de Vietnam. Importa o lugar de procedencia? Cun libro cargado de emocións, exploramos os sentimentos -que poderían ser nosos- e percorremos as dificultades que vive esta familia, a anguria, o drama, e tamén a sensibilidade, pero sobre todo a fouteza. Porque esta é imprescindible para seguir adiante, para ollar un futuro posible, para reconstruírse e construírse, para saber máis dun pasado que non se debe esquecer. E para valorar canto temos.\nAtoparalo en Cómic, Kraken, Recomendamos\nProEmAid - Condenados a salvar vidas\nSe hai un libro escrito por Antonio García Teijeiro e ilustrado por Leandro Lamas, que podes agardar? Pois claro, unha xenialidade! E así é Caderno de fume (antes ilustrado por Xosé Cobas, ou sexa, outra xenialidade) publicado por Embora, unha fermosura para todos os sentidos, porque a poesía de Antonio convida a ler en alto e a ser compartida, mesmo a ser tarareada. Poesía como fonte de inspiración e de imaxinación, poesía musical, musicable, musicada. Esta poesía é unha partitura, e no seu pentagrama as notas son palabras que nos levan pola primavera, pero que non esquecen o inverno, un paseo polas catro estacións onde o mar e a natureza convértense en claves (de sol, de fa...). O instrumento témolo, a nosa voz. Agora, interpretemos a partitura coa que nos agasalla este fermoso libro.\nCaderno de fume,\nen ti escribirei\nos ventos das noites\ne non durmirei.\neu vouche contar\nque debes gardar.\nAtoparalo en Álbum ilustrado, Edicións Embora, Poesía, Recomendamos\nNon á violencia contra as mulleres (DLIV)\nAbolir la prostitución, ¿por qué?\n"O deporte galego fala galego", dezasete deportistas de elite do país reivindican a lingua galega neste vídeo realizado para os XX Encontros para a Normalización Lingüística, que tiveron lugar antonte e onte no Consello Da Cultura Galega. #odeportegalegofalagalego\nAtoparalo en Deporte, Galicia, Linguaxe\nEsta película considérase a primeira na historia do cine que se centra no punto de vista psicolóxico dunha muller.\n'Muiñeira de Chantada' en danza\nCampaña de fomento da lectura do Ministerio de Educación, Cultura e Deporte xunto con Disney: un vídeo de 20 segundos protagonizado por diferentes personaxes desta factoría que ten como lema: Los libros están llenos de historias emocionantes. Descubre tú también la magia de la lectura\nE xa postos, seguín con Philip Kerr, agora co último libro publicado en español por RBA, El otro lado del silencio que vén a ser máis unha novela de espionaxe que negra.\nArestora, a historia sitúase en 1956 e o noso protagonista, Bernie Gunther, vive na Riviera francesa. Leva unha vida máis ou menos monótona, pero coñece un personaxe ben coñecido, William Somerset Maugham -escritor que deita un cinismo particular na sociedade que o rodea-, quen o contrata para axudalo nunha chantaxe que o presiona. Así, volveremos, como non, á Alemaña nazi para lembrarnos os horrores da Segunda Guerra Mundial (e ensinarnos algo de historia: a vinganza rusa, a maior traxedia da mariña da hisotira, o misterio da Cámara de ámbar). Dende esta chantaxe, todo se torna máis e máis complicado para amosarnos como as axencias de intelixencia británicas loitan en plena guerra fría coas da RDA. Así que a partir de aquí a novela vén a ser, como indicamos ao principio, unha novela de espionaxe; como tal, é difícil saber que é certo e que non. Coma sempre, personaxes reais andan canda personaxes ficticios polas páxinas do libro.\nTeño que dicir que foi a entrega que menos me gustou, pareceume moi enrevesada e ás veces resultábame demasiado liosa. Pero, por suposto, lerei os libros que faltan deste autor que nos deixou hai pouco: é de agradecer a investigación que realizou para escribir estes libros.\nVisto en repaso de lengua\nAtoparalo en Igualdade, Sexualidade


Steven Pinker e a toponimia celta galega | Celtia: o que nunca che contaron sobre Galicia\nSteven Pinker e a toponimia celta galega\nSubmitted by admin on Mon, 09/03/2018 - 14:12\nEn primeiro lugar, teño que agradecerlle ao meu amigo Pepe terme falado de Steven Pinker e a súa gramática profunda. Pepe, un físico reconvertido ultimamente á lingüística computacional, con moitos interesantes traballos nunca divulgados e que seguramente perderanse por non divulgarse, precisamente. Forma parte das rutas do verán, con Mario e con conversacións alucinantes sobre cales son os problemas máis importantes da Ciencia: o Universo e o cerebro.\nAdemais faloume dos videos que vos vou amosar aquí (un deles de Steven Pinker) que explican perfectamente porque a toponimia celta galega é como é e está composta de pequenas frases celtas: se un oínte escoita unha fala que descoñece o que ocorre é que non sabe dividir a fala en palabras, polo que ao recoller os sons en forma escrita a única maneira de rexistralo é xuntar a frase nunha única palabra.\nImaxinade a un censor latino querendo facer un censo dos lugares xeográficos galegos no século I, por exemplo. Fálanlle de frases celtas, pero el recolle unicamente palabras. Sabemos de máis casos como a toponimia celta galega? Pois que eu saiba non. Non, é unha toponimia única por esa razón, o mesmo que Galicia é un país único con dúas linguas propias ou que poden considerarse propias, se ben unha delas sexa descoñecida.\nSomos extremadamente diferentes e Steven Pinker explícanos neste video un deses porques.\nla lingüística como ventana a nuestra mente steven pinker en español\nespecialmente do minuto 42 ao 46 no apartado palabras e fronteiras. Aínda que pragmática é tamén moi interesante para celtia.org\nLenguaje Capítulo Completo El cerebro y Yo\nNos primeiros 6 minutos deste último vídeo vólvese tratar esa temática, aínda desde o punto de vista de como un recén nacido aprende a dividir palabras como primeiro paso para coñecer e aprender o idioma. Isto apunta a que a toponimia galega non se estableceu cando había falantes celtas senón cando non había medios de saber cales eran as palabras, cando ninguén falaba xa celta.


COMPOSTELA ABERTA VOTA NA DEPUTACIÓN A FAVOR DA CONTINUIDADE DO DIARIO CULTURAL DA RADIO GALEGA\nManolo Dios fixo mención das numerosas denuncias das traballadoras e traballadores da CRTVG respecto da manipulación informativa do PP\nO Pleno da Deputación Provincial da Coruña aprobou hoxe, co voto en contra do PP de Agustín Hernández, unha moción conxunta de Compostela Aberta, PSOE, BNG, Marea Atlántica e Alternativa dos Veciños, pola continuidade do Diario Cultural e das desconexións locais informativas da Radio Galega.\nManuel Dios comezou a súa intervención explicando que os principios fundacionais da Compañía son "contribuír á normalización da lingua galega e á difusión da cultura propia", así como "actuar con respecto á obxectividade e á veracidade informativa, distinguindo claramente entre información e opinión".\nPorén, o deputado de CA denunciou que o Gobeno do PP na Xunta incumpre estes principios, tal e como veñen reiterando "as magníficas e magníficos profesionais que están a padecer as presións dos seus superiores corporativos e políticos; persoas valentes que non se achantan".\nNeste marco de manipulación política, Dios encadrou a recente decisión da dirección da CRTVG de suprimir as desconexións informativas radiofónicas, para substituílas por contidos elaborados na sede central da compañía, algo que para o Colexio Profesional de Xornalistas de Galicia significa restar independencia aos e ás redactoras. "Estamos, sen dúbida, ante un intento do Partido Popular de controlar a información local a apenas uns meses antes das eleccións municipais".\nOutra das medidas anunciadas pola dirección da CRTVG é a eliminación do formato actual do Diario Cultural, un programa que leva 28 anos en antena e que se verá "substituído por programas xenéricos e diluídos na programación xeral da Radio", afirmou Manuel Dios.\nLembrou que non é a primeira decisión do Partido Popular en contra de programas de cultura galega na radio pública, pois "a presenza da cultura propia nas emisións da CRTVG é cada vez menor, coa supresión de programas como Planeta Furancho en 2015", ou a eliminación da sección de opinión do propio Diario Cultural en 2009, unha das primeiras decisións do PP tras a chegada de Feijóo á Xunta.\nManuel Dios esixiu ao PP o cumprimento da Lei de medios audiovisuais públicos de galicia, para poder contar cuns medios "libres, imparciais, e independentes das presións do poder político, e que atendan á promoción e difusión da cultura e linguas galegas".\nPara o voceiro popular, Agustín Hernández, esta moción tan só respostou á defensa do interese laboral dunha persoa en particular, algo que foi rexeitado pola vicepresidenta da Deptuación, Goretti Sanmartín.


O Gaiás clausurou «Nexos 2018» da música portuguesa – Galicia 24 Horas\nO Gaiás clausurou «Nexos 2018» da música portuguesa\nBy Redacción on 16 junio, 2018 Comentarios desactivados en O Gaiás clausurou «Nexos 2018» da música portuguesa\nA Cidade da Cultura de Galicia despediu Nexos 2018 abordando a evolución da música popular portuguesa nos últimos 50 anos, desde a irrupción da chamada ‘nova canção portuguesa’, co Zeca Afonso e Fausto, ata o panorama actual no que o fado foi declarado Patrimonio Inmaterial da Humanidade. Para iso, contou cunha testemuña excepcional como é Teresa Salgueiro, que durante 20 anos foi vocalista de Madredeus, unha formación que traspasou as fronteiras lusas coa súa música.\nTeresa Salgueiro é unha das cantoras lusas de maior proxección mundial. Por iso, a sesión non só se limitou a entrevistala, senón a abordar como se produciu e xestou esa transformación da música popular portuguesa, tamén a través de dispor das súas vivencias profesionais ao respecto. Ademais, como alfinete de ouro deste edición, ofreceu un pequeno concerto que lles permitiu os asistentes reencontrarse cunha voz cun rexistro único.\nDurante o relatorio explorouse a evolución da música portuguesa tendo como data fito a declaración de Patrimonio Inmaterial da Humanidade pola UNESCO do fado, no ano 2011. Acadaba así recoñecemento unha creación cultural que soubo actualizarse ata hoxe. No entanto, o fado non esgota o repertorio das músicas portuguesas. Nos anos 60 e 70 do pasado século xorde a ‘nova canção portuguesa’ da man do Zeca Afonso, Carlos Paredes ou Fausto, combinando maxistralmente a canción de Coimbra, o cancioneiro popular portugués e o folk estranxeiro.\nAo longo desta sesión incidiuse no proxecto no que participou durante vinte anos, Madredeus, formación que se converteu nun dos meirandes estandartes musicais do país, con xiras en 41 países e máis de 5 millóns de discos vendidos. Esta formación contou coa carismática voz de Teresa Salgueiro, cantante e compositora, que foi a vocalista de Madredeus (de 1987 a 2007), gravando 11 discos nesa etapa.\nA derradeira sesión de Nexos ofreceu, deste xeito, a posibilidade de contar con ela para abordar e viaxar pola evolución da música tradicional portuguesa, á vez que poder escoitala de novo grazas a un pequeno concerto, que supuxo todo un regalo para as e os seus seguidores.\nAo mesmo tempo que este relatorio, e como foi habitual nas outras catro sesións, contouse cunha sesión de Nexos Infantil paralela para que os máis pequenos e pequenas da casa afondasen nas mesmas cuestións que na sesión para os adultos, pero dun xeito plástico e creativo adaptado as súas idades, entre 5 e 12 anos.\nNo obradoiro deste sábado, tirouse proveito para que os rapaces e rapazas participantes coñecesen máis de Portugal a través da súa cultura, do parentesco lingüístico co galego e púxose en común as experiencias e coñecementos relacionados co país veciño. A sesión tamén contou con vídeos e cancións para mergullar a cativada nunha viaxe pola música portuguesa, para coñecer o fado (dende o máis tradicional ao máis moderno), a nova canção portuguesa, Madredeus e mesmo a bandas de actualidade como The Gift ou Deolinda. Para rematar, ensinouse algunhas cancións infantís tradicionais portuguesas, como Todos os Patinhos sabem bem nadar para rematar a sesión cantando e bailando.\nO obxectivo de Nexos Infantil con estes obradoiros foi que, á saída do ciclo, maiores e pequenos tiveran reflexionado e aprendido sobre as mesmas temáticas, cada quen desde a súa perspectiva, para poder logo conversar de xeito interxeracional. Puxo punto e final á sesión de Nexos o tradicional convite a viño e petiscos, cortesía de Bodegas Martín Códax e Pan do Mar, de Conservas Antonio Pérez Lafuente.\nDurante as catro sesión anteriores abordáronse as dificultades na crianza das fillas e fillos e a situación dos coidados persoais nunha sociedade individualista coa socióloga Carolina del Olmo; analizáronse as claves da explosión creativa na banda deseñada e animación en Galicia cos premiados Alberto Vázquez e Manel Cráneo; afondouse no patrimonio cultural e polas fórmulas necesarias para poñelo en valor co investigador do CSIC Felipe Criado-Boada; achegámonos á actualidade do mundo árabe e musulmán coa experta Gema Martín Múñoz; e abordouse a renovación e florecemento nas pasadas décadas da música popular portuguesa.\nO Gaiás clausurou «Nexos 2018» da música portuguesa added by Redacción on 16 junio, 2018


O programa "Lingua á Escena" da Deputación anima os concellos a programar espectáculos que promoven o uso do galego | Ollaparo off\nGaliza, Língua, Normalización lingüística, Teatro\t— 13 Febreiro, 2018 at 7:32 p.m.\nO programa “Lingua á Escena” da Deputación anima os concellos a programar espectáculos que promoven o uso do galego\nOs concellos poderán solicitar até o vindeiro 20 de febreiro os espectáculos da Rede Cultural da Deputación da Cultura que se inclúen nesta edición dentro do programa “Lingua á Escena” destinado a promover o uso do galego.\nDesde a Deputación da Coruña animan os concellos a ofrecer na súa programación os trece espectáculos do catálogo deste novo programa.\n“Lingua á escena” é unha das novidades da Rede Cultural que neste ano 2018 conta cun orzamento que supera os dous millóns de euros. OS concellos teñen desde o 7 até o 20 de febreiro para se sumar aos distintos programas do circuíto cultural da Deputación da Coruña que, por vez primeira, ofrece un catálogo de propostas que teñen como obxectivo prioritario a normalización da lingua galega desde propostas culturais.\n“Desde a área de Normalización Lingüística e Cultura queremos animar os concellos a solicitar os espectáculos de “Lingua á escena”, unha iniciativa que quere contribuír á dinamización da nosa lingua desde propostas culturais que van máis alá de se expresaren en galego. Quixemos que o tema central sexa precisamente a promoción da nosa lingua e a eliminación de prexuízos, que tanta falta fai”, sinala a vicepresidenta e responsábel da área de Cultura e Normalización Lingüística da Deputación da Coruña, Goretti Sanmartín Rei.\nEntre os proxectos teatrais do programa, que é protagonista da maior parte das propostas, “Falar por Falar” de Tintimán Audiovisual, levará ata os escenarios un relato autobiográfico no que un actor nado no medio rural e un dramaturgo de orixe urbana confrontan as súas visión arredor da lingua galega. Carlos Santiago e Pepe Penabade desafían a realidade actual da nosa lingua nunha viaxe libre, sen prexuízos e sen idealizacións.\nCo espectáculo de humor “Falar sen Cancelas” de Culturactiva SCG, os cómicos Pedro Brandariz, Fran Rei e Isabel Risco, achégannos unha aloucada comedia onde os seus protagonistas son vítimas dun virus que lles impide falar en galego en público. Dirixida por Diego Rey, a retranca, as improvisacións e as continúas cómicas reflexións sobre a galeguidade son os ingredientes principais desta obra onde as gargalladas están aseguradas.\nA perda da fala tamén é o argumento de “Un bico para Alí” ( Fabaloba), quen presenta unha peza na que a nena Alí perde a capacidade de falar na nosa lingua. Non obstante, e grazas aos xogos, as historias e as cancións dos seus compañeiros, voltará a encher o seu saco de palabras e recuperar o tesouro perdido. Así mesmo, Luís Prego e Fabaloba únense para levar a cabo ” A casa encantada de Alí”, unha representación contada, cantada e pintada, que achega un xeito didáctico aos nenos e as nenas unha grande cantidade de recursos cos que aproximarse á lingua.\nTamén por partida dobre, a compañía teatral Talía bota man da comedia para abordar as distintas posicións existentes respecto da lingua galega con “Bicos con Lingua” e “Pelos na Lingua”. Dúas interpretacións destinadas a todo os públicos (galegofalantes, non galegofalantes, defensores do inglés como lingua universal…), nas que o humor actuará de fío condutor para subministrar un enfoque divertido e diferente sobre os usos e abusos do galego.\nDestinada ao público infantil, “As aventuras de Gale” de Celtia Figueiras somerxe os máis pequenos nunha historia chea de aventuras e desventuras nos que se proxecta a grande riqueza que supón contar con música, poemas e libros en galego.\nPola súa parte, a compañía Quinquilláns Teatro presenta “Language Planning”, unha representación onde os conflitos que rodean ao ámbito lingüístico son enfrontados dende a ironía e o disparate, para acadar a supervivencia da lingua.\nMalia o destacado peso que ten o teatro nas propostas de Lingua á Escena’2018, a poesía e a música tamén terá presenza nesta edición coa participación do dúo Aldaolado (Lucía Aldao e María Lado). Ambas as dúas poetas desenvolven o espectáculo “Cría fame e bótate a correr”, onde a lírica é empregada como elemento dinamizador da lingua na procura de favorecer a vivencia positiva do noso idioma propio\nO novo programa da Rede Cultural da Deputación da Coruña contempla tamén un espectáculo de Ilusionismo con “Lingua do País” e “Laretando nas Lareiras” do mago Martín Camiña xunto con Fani Triana no segundo. Trátase de dous espectáculos máxico-lingüísticos, en que mesmo lle piden explicacións a Google pola utilización dos topónimos deturpados e enfeitizan ao público con asombrosas ilusión con cartas, cordas ou efectos de mentalismo.\nSen saír do mundo da prestidixitación, o mago Richard presenta “Memoria dun mago galego”. Unha función baseada na historia real deste mago, que por medio da ilusión vai describindo a súa evolución no emprego da lingua galega, para rematar falando das vantaxes que esta ten.\nOutras da actividades culturais integradas nesta primeira edición de Lingua á Escena é “Música e lingua, repaso da nosa música contemporánea e o papel da muller nel” do grupo decano do Rock Galego, Zenzar. Dividida en dúas partes, esta iniciativa aborda en por medio dunha video-charla ao rock galego como elemento dinamizador da lingua na nosa cultura ao tempo que presenta unha análise do papel musical das mulleres no eido musical galego. A segunda das actividades programadas será un concerto de Zenzar na que se poderán escoitar algún das pezas dunha formación que leva 30 anos no panorama musical galego.\nTags Deputación de A Coruña Normalización lingüística


"Non pode ser que unha persoa morra diante do Concello e que Vigo non teña alternativas habitacionais" - Praza Pública\nEntrevista | Antón Bouzas (Os Ninguéns)\n"Non pode ser que unha persoa morra diante do Concello e que Vigo non teña alternativas habitacionais"\nImaxe da acampada que dende hai dous anos e medio funciona na Praza do Rei © Os ninguéns\nA Coruña e Lugo foron as cidades galegas con maior gasto social en 2018\n"A casa é moito máis que un teito, é o espazo no que pode comezar un proceso de cambio"\n"O 'senfogarismo' non é unha cuestión de servizos sociais, é un problema de falta de vivenda"\nvenres 10, novembro 2017\nO pasado domingo morría en Vigo unha persoa sen fogar, que residía dende había tres meses na Acampada contra a Pobreza instalada dende comezos do ano 2017 na Praza do Rei, fronte ao Concello\nO pasado domingo morría en Vigo unha persoa sen fogar, que residía dende había tres meses na Acampada contra a Pobreza instalada dende comezos do ano 2017 na Praza do Rei, fronte ao Concello. J.E.C.C., de 42 anos, era unha das moitas persoas que dende hai dous anos e medio pasaron por esa acampada -uns tres mil, segundo os seus organizadores- unha iniciativa que lle demanda ao Concello de Vigo melloras nos servizos sociais e alternativas habitacionais e de acollemento para evitar que alguén teña que durmir na rúa.\nDende o Concello sinalouse que o falecido finara "por causas naturais" e que rexeitara unha praza no albergue municipal, algo que negan dende a acampada, que fai fincapé nas eivas das actuais estruturas de apoio ás persoas sen fogar. Dende a organización da acampada sinalan que o finado foi rexeitado nalgunha ocasión no albergue polo seu "baremo económico" e critican que "que a primeira comunicación que se fixo en prensa falase de se o Concello puxera ou non da súa parte para o seu aloxamento".\n"Parécenos unha falta total de empatía e de respecto ao falecido. Era un momento de condolencia, arroupe e dó", afirman, para concluír: "que siga morrendo xente na rúa é un fracaso e esperamos que os departamentos relacionados, no canto de sacar comunicados como o mencionado, se centren en traballar porque mellore na cidade a atención a persoas en exclusión social".\nO finado será ademais un dos protagonistas da actividade que un ano máis levará a cabo o colectivo Os Ninguéns no cemiterio de Pereiró para lembrar as "defuntas empobrecidas" co gallo do día de Todos os Santos. Os actos comezarán xa este xoves 31 no espazo Cubo (Doutor Cadaval 17 B). Alí proxectarase un vídeo da perfomance realizada o 1 de novembro do ano pasado pola asociación ARTERIA VIGO, que estará representada polo bailarín e coreógrafo Juan Moredo.\nO finado será ademais un dos protagonistas da actividade que levará a cabo o colectivo Os Ninguéns no cemiterio de Pereiró para lembrar as "defuntas empobrecidas" co gallo do día de Todos os Santos\nAo finalizar haberá un coloquio/tertulia sobre o senfogarismo, as mortes prematuras e as tumbas sen nome, no que se abordarán as causas e posibles medidas de prevención desta dramática situación. Xa o venres 1 no propio cemiterio de Pereiró (11.30 horas) haberá un acto en recordo das defuntas empobrecidas sen teito alí enterradas: Manuel G ("el abuelo"), Rafael G, Constantin B e Abdelquahed S. Nas súas tumbas será colocada unha placa cos seus nomes, data de nacemento e data da morte. Ademais, o acto expresará o loito pola morte da persoa finada na praza do Rei.\n"No cemiterio leremos un texto que reflexiona sobre o senfogarismo, as persoas que contra a súa vontade viven na rúa. Moitas delas están enfermas ou sen de idade avanzada. Non contan con alternativas habitacionais, e as que hai son insuficientes", explica Antón Bouzas, un dos representantes do colectivo Os Ninguéns, co que falamos.\n"Para nós non é 'natural', nunca, ter que morrer na rúa"\nDende o Concello díxose que esta persoa morrera "de causas naturais" e que se lle ofrecera un lugar no albergue. Como valorares o sucedido?\nPara nós non é "natural", nunca, ter que morrer na rúa, neste caso nunha tenda de campaña sobre o asfalto, de forma prematura, con tan só 42 anos. Lamentamos profundamente as graves carencias de empobrecemento severo ás que se veu sometido na súa vida. O que non pode ser é que unha persoa morra diante do Concello de Vigo e que a cidade non teña alternativas habitacionais. E o mesmo que che digo o Concello, dígoche a Xunta, porque teñen competencias compartidas e as dúas institucións deberían aumentar os dispositivos residenciais.\nNon é a primeira vez que dende o Concello de Vigo se xustifica que hai persoas que non queren ir aos albergues, minimizando a súa responsabilidade. Así o fixo por exemplo, Abel Caballero no ano 2015... Ten validez a apelación a este grupo de persoas que non quere acudir aos albergues?\n"É certo que hai un pequeno grupo de persoas que non queren ir aos albergues, pero a gran maioría están desexando ir. Iso si, queren ser acollidos en mellores condicións"\nAí hai unha certa manipulación da realidade. É certo que hai un pequeno grupo de persoas que non queren ir aos albergues, pero a gran maioría están desexando ir. Iso si, queren ser acollidos en mellores condicións, nunha contorna de empatía, de comprensión. E no caso concreto da acampada da Praza do Rei dormen diariamente 12, 13 ou 14 persoas e están reivindicando que queren unha praza no albergue. Non están aí por gusto, xa que se trata dunha praza moi aberta, moi pouco protexida do vento e a chuvia. Están reclamando unha solución habitacional, porque na actualidade cos cartos que teñen non lles chegan para poder acceder a un teito.\nTedes datos de cantas persoas poden estar vivindo na rúa neste momento na cidade de Vigo?\nNon temos datos de toda a cidade, unicamente da zona centro de Vigo, que é onde se concentra a maior parte importante das persoas sen fogar, ao igual que noutras cidades. Temos calculado no Casco Vello pode haber unhas 80 ou 100 persoas durmindo en caixeiros ou casas abandonadas. Son persoas que queren ter unha alternativa habitacional, pero non a poden ter.\nComo valorades o actual funcionamento do albergue en Vigo?\n"Temos calculado no Casco Vello pode haber unhas 80 ou 100 persoas durmindo en caixeiros ou casas abandonadas"\nEn Vigo hai un albergue municipal que é insuficiente. O certo é que dende que funciona este albergue, baixaron os índices de mortalidade na vía pública de persoas sen fogar. Pero é urxente ampliar as prazas e mellorar o acollemento. En primeiro lugar, hai un problema, que é que as persoas só poden estar dez días ao mes, pero pasado ese tempo deben abandonar o albergue ata o mes seguinte. Isto para moitas persoas sen teito non é soportable: cústalles moito estar uns días cunhas mantas, un colchón, unha ducha quente..., para despois pasar o resto do mes na rúa. Dez días non mudan a vida dunha persoa sen fogar. Son persoas que levan moito tempo nesas situacións.\nComo se podería mellorar?\n"As persoas só poden estar no albergue dez días ao mes, pero pasado ese tempo deben abandonar o albergue ata o mes seguinte"\nNós pedimos que os albergues se parezan o máis posible ás vivendas, a un fogar. Cremos que as habitacións deben ser individuais, non como na actualidade, que hai catro ou cinco persoas no mesmo cuarto. Debe haber certa intimidade para as parellas para poder normalizar as súas vidas. Debería haber tamén acollemento para mascotas; hai persoas sen teito que teñen un can e son incapaces de desfacerse deles, porque son a súa única compaña, é algo moi importante para eles.\nA clave é poder acceder a unha vivenda? Iso pode ser o punto de partida para outros cambios?\n"As persoas que viven na rúa viven sometidas a moitísimos riscos. Por iso os índices de mortalidade das persoas sen teito son moi altos"\nSi, o primeiro é a vivenda. Hai que ter unha vivenda acolledora, que permita que estas persoas abandonen a situación de gravidade que sofren e pasen a ter as mesmas opcións que o resto da xente. As persoas que viven na rúa viven sometidas a moitísimos riscos. Por iso os índices de mortalidade das persoas sen teito son moi altos e en moitas ocasións falecen a idades moi prematuras, como este mozo que acaba de morrer, con corenta e poucos anos. Non pode ser que o albergue deixe todos os días na rúa, durmindo na vía pública ou en choupanas a moitas persoas contra a súa vontade.\nQue pasos se deberían dar para facilitar o acceso á vivenda?\n"Neste momento as achegas da RISGA ou das AIS son cantidades tan pequenas, que resultan insuficientes para facer fronte a eses pagamentos"\nO fundamental para nós sería que houbese un parque de vivendas suficiente en réxime de alugueiro para estas persoas. Os programas de 'a vivenda é o primeiro' funcionan moi ben e serven para atenuar a perigosidade das súas condicións de vida.\nPara que estas persoas poidan saír da rúa, deben contar cuns ingresos suficientes que lles permitan acudir a un hostal ou alugar unha habitación ou unha vivenda. Pero neste momento as achegas da RISGA ou das AIS son cantidades tan pequenas, que resultan insuficientes para facer fronte a eses pagamentos. Para o alugueiro agora piden tamén avais, un seguro... piden moitas cousas que fan imposible o acceso á vivenda.\nOs Ninguéns realizan todos os anos un acto de recordo ás persoas que xa non están © Os Ninguéns\nMobilización de 'Os Ninguéns' © Os Ninguéns\nA rebaixa impulsada polo Goberno galego co argumento de evitar o despoboamento inclúe casas en zonas turísticas ou próximas a cidades\nOs investimentos que máis aumentan, un 21,5%, son os destinados a Turismo co foco posto no Xacobeo 2021, convertido no gran proxecto do Goberno galego\nO Constitucional anula a condena a César Strawberry polos seus tuits e ampáraos na liberdade de expresión\nTras ser absolto primeiro pola Audiencia Nacional, o Supremo condenou ao líder de Def con Dos a un ano de cadea por enaltecemento do terrorismo e humillación ás vítimas\nAudasa dálle a volta á condena por cobrar durante 81 atascos: “O 99,7% do tempo a AP-9 estivo perfecta”\n“O xuíz rexeita as pretensións do fiscal”, asegura a empresa, malia que a sentenza estima varias delas, como que deixe de cobrar no futuro con atascos similares


Vieiros: Galiza Hoxe - Urkullu denuncia a "zarzuela española ditada dende Madrid" por PSE e PP\nNo Aberri Eguna\nO presidente do PNV asegurou que o lehendakari é Ibarretxe, "porque así o decidiu a cidadanía vasca". A esquerda abertzale escenificou a unión nunha marcha.\nRedacción - 09:10 13/04/2009\nTags: Aberri Eguna Aralar Batasuna celebración Día da Patria Vasca EA ETA Euskadi PNV PP PSE\nIbarretxe e Urkullu, na celebración do Aberri Eguna en Bilbao\nNa celebración central do Aberri Eguna -Día da Patria Vasca-, do PNV, en Bilbao, o seu presidente, Iñigo Urkullu, denunciou os pactos de goberno que se están a cocer na política vasca, describíndoos como "a zarzuela española ditada dende Madrid e cociñada por López e Basagoiti". Ao tempo, Urkullu asegurou que "o único lehendakari de Euskadi" é Juan José Ibarretxe, porque "así o decidiu a cidadanía vasca".\nPolo seu lado, o propio Ibarretxe, no que estaba centradas todas as olladas, reivindicou o liderado do PNV sobre o pacto de goberno que asinaron os socialistas vascos e o PP. "A sociedade vasca é maioritariamente abertzale", dixo Ibarretxe no que podería ser o seu último acto público como lehendakari. Ibarretxe tamén afirmou que "ETA sobra", en referencia a un último comunicado enviado pola organización no que sinalan como o seu obxectivo principal o novo goberno do país.\nA esquerda abertzale unida\nAs forzas da esquerda abertzale, mentres o PNV se xuntaba en Bilbao, fixeron unha marcha conxunta entre Irún e Hendaia, convocadas por Udalbiltza-Foro de Debate Nacional. Na xornada participaron tanto EA coma Aralar e Batasuna, e coas formacións, milleiros de persoas que se uniron para escenificar a amplitude da nación vasca, incluíndo Navarra, Euskadi e as provincias francesas.\nNa marcha estaban presentes dirixentes de Aralar, como o seu coordinador Patxi Zabaleta, xunto a membros da esquerda independentista coma Arnaldo Otegi ou Tasio Erkizia, que reclamaron a necesidade da acción conxunta. O vicecoordinador de Aralar, Jon Abril remarcou que "pese a que non compartimos todos os obxectivos e as estratexias para conseguilos, é preciso o traballo común de todos". "Cremos na unidade de acción entre os abertzales e apostamos por ela", sentenciou Abril, matizando "pese ás ameazas de ETA".\nAs críticas ao novo goberno de Euskadi centran as celebracións do Aberri Eguna


Ponteareas apoia ao pobo saharaui e asina o convenio de axuda alimentaria para os campamentos nesta situación de pandemia | Ponteareas.es\nO goberno de Ponteareas representado polo Alcalde Xosé Represas mantivo hoxe un encontro coa presidenta de Solidariedade Galega co Pobo Saharaui, Maite Isla, para a sinatura do convenio que permite desenvolver o programa de “Axuda alimentaria para os campamentos de refuxiados saharauis” e así poder cubrir o déficit existente de arroz, aceite, azucre, legumes…. etc e almorzo nas escolas dos campamentos de refuxiados saharauis.\nA situación de emerxencia sanitaria provocada polo Covid-19, que estamos vivindo na actualidade, fixo que o convenio que se viña asinando en anos anteriores para poder financiar os traslados do Programa “Vacacións en Paz”, que tivo que ser suspendido, tivera que adaptarse á pandemia. “Este ano colaboramos cubrindo as necesidades urxentes nos sectores básicos (auga e hixiene, saúde, nutrición…..) para os refuxiados saharahuis, que se viu incrementada por mor do Covid-19”.\n← Manifesto de Ponteareas contra as violencias machistas\nPonteareas lanza unha nova convocatoria de subvencións para deportistas de nivel →


Todo apoio do BNG, ao IES de Chapela, nun novo ataque da Xunta ao ensino público. - Novas - Bloque Nacionalista Galego de Redondela - BNG - Bloque Nacionalista Galego\nAlexandra Fernández e Xoán Carlos González nunha visita ao IES de Chapela\nBNG de Redondela 21 out. 2021 - 08:00\nbng público chapela ies xunta ensino\nAta o curso 20/21, no IES de Chapela exercían a súa labor dous profesionais da orientación, para permitir unha acción educativa máis personalizada e de maior calidade. No actual curso, un dos orientadores, cambiou o seu destino, e dende os departamentos correspondentes da consellaría non se substituíu. Nunha nova mostra de desprezo ao ensino público en Redondela a consellaría fíxo caso omiso ás diferentes reclamacións realizadas dende o equipo directivo.\nO Bloque Nacionalista Galego, púxose en contacto coa dirección do centro, para coñecer os pormenores do caso. Acadouse o compromiso de agardar ás distintas xestións pendentes, para poder desenvolver accións de acompañamento das reclamacións.\nRecordan dende a organización nacionalista como durante o curso 20/21 tamén realizaron accións de denuncia da situación do IES, pola problemática dos ruídos que padeceu, e padece o centro, motivadas pola proximidade á Autoestrada. Estas accións remataron cunha importante manifestación a finais do curso.\nDestacan o importante valor que nestes momentos está a ter o propio centro. Ademáis da acción educativa, está prestando unha importante labor comunitaria, ao facilitar que grupos culturais de Chapela, ante a falta de locais municipiais, poidan realizar a súa actividade no IES.


Día Mundial do Alzheimer | Consumer\nA enfermidade de Alzheimer afecta a máis de 800.000 persoas en España e implica a máis de tres millóns entre pacientes e coidadores\nPor Clara Bassi 21 de Setembro de 2012\nA enfermidade de Alzheimer é un problema de saúde que vai á alza de maneira alarmante. Esta demencia maioritaria afecta a 800.000 persoas en España, unha cifra que en 2025 calcúlase duplicouse e en 2050 triplicado. Sen dúbida, é unha epidemia contra a que se deben sumar esforzos. Por iso, “Esforzo compartido” é a lema elixido este ano para celebrar hoxe, 21 de setembro, o Día Mundial do Alzheimer. Neste artigo explícase cal é o impacto da enfermidade de Alzheimer na poboación, o papel crucial das asociacións de apoio aos afectados e os seus familiares e as novidades no campo da investigación que achegan datos para a esperanza.\n“Esforzo compartido” é a lema co que este ano se celebra o Día Mundial do Alzheimer. Significa que esta enfermidade, lonxe de ser un problema circunscrito aos pacientes, familiares e coidadores, afecta a toda a sociedade. “Ningunha persoa está exenta de enfermar de Alzheimer, só ten que vivir o suficiente”, advirte Arsenio Goro Igrexas, presidente da Confederación Española de Asociacións de Persoas con Alzheimer e outras Demencias (CEAFA).\nImpacto da enfermidade de Alzheimer\nEntre o 1,3% e o 1,5% da poboación española ten Alzheimer, o que significa que, en España, hai uns 800.000 afectados, aínda que esta enfermidade implica a máis persoas, unhas 3.200.000, segundo datos de CEAFA. O escenario epidemiolóxico de futuro é “desconsolador”, en palabras de Goro Igrexas, xa que, se non sucede algo que o remedie, en 2025 o número de afectados duplicouse e, en 2050, triplicouse.\n“Cada vez hai máis posibilidades de diagnosticar maior número de casos de Alzheimer, que se presenta a idades avanzadas pero que pode levar anos de evolución sen que apenas se note, pero estar aí”, explica Goro. Xunto coa esperanza de vida tamén aumentaron as patoloxías asociadas á idade e cada vez diagnostícanse máis casos. Así, entre os 65 e 75 anos desenvólvea o 10% da poboación e, a partir dos 85 anos, o 50%.\nO Alzheimer diagnostícase tarde xa que a perda de memoria pode confundirse coa deterioración propia do envellecemento\nEsta enfermidade neurodegenerativa ten un alto impacto emocional, psicolóxico (ademais de físico), social (o enfermo e o seu coidador reclúense) e tamén económico para o paciente e a súa contorna. Segundo cálculos de CEAFA, o custo media de coidar a un afectado rolda os 30.000 euros por persoa e ano, unha cifra inasumible para o Estado. Hoxe son moitos os familiares e coidadores informais que se fan cargo do enfermo. “Soportan de maneira estoica o seu coidado, porque as familias non poden pagar a tres persoas para atendelos, ademais das axudas técnicas e a medicación que necesitan”, informa Goro. A consecuencia desta situación é que o coidador se ve abocado a unha forte tensión.\nAsociacións de familiares de enfermos de Alzheimer\nA miúdo, o Alzheimer diagnostícase cando xa leva varios anos de evolución, porque o seu síntoma fundamental, a perda de memoria, pode confundirse coa deterioración propia do envellecemento natural. “Pero cando esta perda é insidiosa e o paciente non para de perder obxectos diversos, garda as chaves no conxelador ou se deixa varias veces a tixola no lume, a billa aberta e árdelle ou se lle alaga a casa, hai que acudir ao médico de atención primaria, ao neurólogo e tamén a unha asociación de familiares de enfermos de Alzheimer, as AFAS“, recomenda Goro.\nEstas asociacións, sen ánimo de lucro, “están formadas por familiares xa expertos en lidar con esta demencia. Estas asociacións tratan de diminuír o sufrimento do coidador, asesóranlles sobre a progresión da enfermidade e sobre o tratamento e como tratar aos enfermos, xa que son persoas que perden a percepción da complexidade da realidade, pero non a conexión coa súa contorna”, informa o presidente de CEAFA.\nNeste Día Mundial do Alzheimer, CEAFA pretende reivindicar ao Estado que apoie ás asociacións de familiares, mentres non haxa outros recursos para atendelos, e que se poña fío á agulla para impulsar unha verdadeira política fronte ao Alzheimer. A xuízo de Goro, “no actual contexto de restricións económicas, ás persoas demencias, os maiores e os nenos, é dicir, a aqueles que están en inferioridade de condicións e non poden defenderse, deberíaselles preservar dos recortes”.\nEstas asociacións prestan, ademais, servizos que a Administración non pode fornecer, como son centros de día e de estimulación cognitiva, onde se realizan talleres de memoria, entre outras actividades que complementan aos tratamentos farmacolóxicos e que permiten que os afectados manteñan máis tempo as súas capacidades cognitivas.\nAlzheimer: triplo camiño cara á esperanza\nA pesar do sobrecogedor escenario de futuro, percíbense tres cambios importantes que poderían mellorar a situación do Alzheimer, segundo información de Jorge Matías-Guiu, vicepresidente da Sociedade Española de Neurología (SEN).\nO primeiro que se aveciña é a terapia. Actualmente, os tratamentos farmacolóxicos existentes (donepezilo, rivastigmina, memantina e galantamina) só son sintomáticos, é dicir, melloran os trastornos cognitivos e problemas de conduta propios do Alzheimer, pero teñen pouca influencia no curso da enfermidade, xa que non poden frear o seu avance.\nHoxe en día, varias compañías levan a cabo importantes ensaios clínicos, con fármacos en fase III, que actúan sobre os diferentes problemas que ocorren no Alzheimer (aumento da proteína beta amiloide, da proteína Tau ou do complexo secretasa activo) e que poderían ver a luz en catro ou cinco anos.\nEntre os fármacos en ensaios, figura unha vacina cuxa aplicación podería ter sentido nas formas xenéticas da enfermidade, aquelas que se deben a unha mutación na presenilina e que conducen a que unha persoa portadora teña o 50% de posibilidades de desenvolvela. Esta vacina ten por obxectivo destruír a formación do exceso de proteína beta amiloide (que se produce en cantidades normais en persoas sas, pero excesivas nas que teñen Alzheimer), explica Matías-Guiu. Se se aprobasen estes fármacos que melloran o curso da enfermidade, isto significaría que “os pacientes entrarían máis tarde en situación de demencia, terían unha maior supervivencia e, na súa vida diaria, unha maior calidade de vida”, precisa Matías-Guiu.\nO segundo gran cambio que podería contribuír a aplicar un tratamento máis adecuado e máis específico para cada enfermo de Alzheimer é que cada vez se definen mellor os subtipos: de orixe precoz, tardío, frontotemporales, frontais, etc.\nE o terceiro cambio ten que ver con que a visión social ha variado, xa que esta patoloxía conta con terapias de apoio e recursos (como centros de día) inexistentes hai uns anos. O tratamento social da enfermidade é, aos poucos, máis específico.\nNo entanto, fronte a estas mensaxes positivas, o especialista admite que o diagnóstico precoz é un cabalo de batalla que non se resolverá de forma fácil. A obtención de biomarcadores específicos que permitan detectar pronto esta enfermidade aínda está lonxe. Hoxe, cando se diagnostica, xa pode levar varios anos de evolución e os pacientes só sobreviven unha media de oito a dez anos.\ndemencia envellecemento memoria-gl


DIARIO DE UN MÉDICO DE GUARDIA: Xente do mundo cultural galego apoian a SOS Sanidade Pública\nA cámara do GC entrevista aos voceiros da Plataforma SOS Sanidade Pública na véspera dunha cita clave. Tendo en conta o éxito de protestas previas en cidades como Vigo, a manifestación do domingo en Santiago será multitudinaria.\nO PSdeG fai un chamamento á cidadanía a manifestarse o domigo en defensa da sanidade pública\nAcuña: “a maior agresión que se pode facer á sanidade pública, é a súa privatización”\nOurense, 18 de novembro de 2010.- Os deputados María Del Carmen Acuña e Juan Carlos Francisco Rivera, e a concelleira de Sanidade da cidaDe de Ourense, Margarita Martín, fixeron hoxe un chamamento á cidadanía ourensá a participar na manifestación que terá lugar o vindeiro domingo en Santiago de Compostela en defensa da sanidade pública.\nFrancisco Rivera afirmou que ante a intención da Xunta de poñer en mans privadas a sanidade pública e ante “os pelotazos” de concesións de centros de saúde e especialmente dos novos hospitais de Vigo e Pontevedra, que suporán multiplicar o custe económico dos mesmos, chamou aos ourensáns a participar neste acto “para evitar que a sanidade galega sexa unha copia mimética dos sistemas de comunidades como Madrid ou Valencia, que só conducen ao endebedamento”.\nAdemais sinalou a especial importancia que ten esta manifestación para a comarca de Verín e da Limia, onde está en risco o hospital comarcal coa supresión de servizos como o de radioloxía ou análises clínicas, polo que espera “que a convocatoria sexa un éxito”.\nCon respecto á cidade de Ourense, a dirixente socialista e concelleira de Sanidade, Margarita Martín, sinalou que “a Xunta ten mostrado as súas cartas” coa ralentización dos programas asistencias para o que se firman “tarde, mal e nunca” os convenios e cunha partida menor, e cos escasos 80.000 euros que destina para o Plan Director do CHOU despois de que o Concello cedera unha superficie de 23.000 metros cadrados.\nEn canto aos centros de saúde, asegurou que a finais de xaneiro estará á disposición da Xunta o terreo para o centro de saúde do Couto, porque xa están notificadas as 21 persoas para completar o proceso de expropiación, polo que estará arreglado problema.\nNeste sentido criticou que “Enrique Nóvoa e Rosendo Fernández se poñan debaixo dun cartel do Plan E” cando a Xunta destina cero euros para o centro de saude do Vinteún, onde non hai ningún problema administrativo.\n“Cremos que a Consellería de Sanidade está castigando especialmente a Ourense porque non é unha cidade gobernada polo PP”, dixo, polo que emplazou á cidadanía a manifestarse en contra das políticas da Xunta.\nA deputada María del Carmen Acuña pechou a rolda de prensa ofrecida na sede socialista de Ourense, e denunciou “a maior agresión que se pode facer á sanidade pública, que é a súa privatización” e afirmou que “o PSdeG se opón rotundamente á privatización dos centros de saúde e do Plan Director, como sospeitamos que é a súa intención”.\nAcuña explicou que o sistema público-privado multiplica por 3 ou por 6 o precio real da infraestrutura, e se ten comprobado que non funciona no Reino Unido, en Madrid e Valencia. Ademais, engadiu que se trata dunha fórmula pouco transparente, como demostrou a conselleira no Parlamento que non contestou a ninguna das preguntas presentadas polos socialistas.\n“Parécenos unha estafa aos veciños que cederon uns terreos para unha infraestrutura sanitaria”, dixo, “e non para un centro comercial con algunha consulta”.\nPor último, indicou que se trata dunha fórmula que vai hipotecar a varias xeracións, porque se pagará durante 20 ou 25 anos, “coa única ventaxa para o Sr. Feijóo que é a de poder inaugurar unha serie de infraestruturas en Galicia”.


Mostrando publicacións desta data: April, 2015\nVivir de pe. Pobos na defensa da terra: As Encrobas-Corcoesto\nDe Plataforma pola defensa de Corcoesto - abril 21, 2015\nA Plataforma pola defensa de Corcoesto e Bergantiños organiza un encontro entre As Encrobas (Cerceda) e Corcoesto (Cabana de Bergantiños) o vindeiro sábado 25 de Abril ás 18 horas no Forum de Carballo.\nO acto consistirá na Proxección do documental “As Encrobas a ceo aberto“. Tendo lugar a continuación unha charla coloquio na que participarán:\nXosé Bocixa, realizador do documental.María Pardo, veciña de As Encrobas.Lola de Baralláns, veciña de Corcoesto.Paco García, voceiro da Plataforma. Separadas por case 40 anos, estas dúas loitas emblemáticas na defensa da nosa terra e das súas xentes, teñen moito en común: a loita contra o capitalismo depredador e o neo-colonialismo das empresas multinacionais.\nNo ano 1975 iniciouse na parroquia rural de As Encrobas, situada no concello coruñés de Cerceda, un conflito agrario que, polo significado que acadou no contexto da fin do franquismo e dos primeiros momentos da transición democrática española, tivo unha gran repercusión en Galicia.\nVigo, 18A: Día de acción global contra os tratados de libre comercio e investimentos.\nDe Plataforma pola defensa de Corcoesto - abril 16, 2015\n“As persoas e o Planeta antes que o Capital!” será o lema baixo o cal se mobilizará a cidade olívica o vindeiro 18 de Abril que acollerá a mobilización central de Galiza.\nA campaña Non ao TTIP integrada por ADEGA, A Cova dos Ratos, ACOUGA, ANOVA Vigo-Mos, Asemblea de Movementos Sociais de Vigo, BNG, CIG, ContraMINAcción, Coordinadora Nacional Galega da Marcha Mundial das Mulleres, Democracia Real Xa-Vigo, DesPensa, Entremos na Panificadora, ECOAR))), EQUO Galiza, Esquerda Unida, Horta Comunal de Donas, Moeda Social Val Miñor, Plataforma pola Defensa de Corcoesto e Bergantiños, Podemos Vigo, RSP-Vigo, TANKOllectif e Verdegaia, convocan a toda a cidadanía e organizacións a mobilizarse o vindeiro 18 de Abril. Vigo sumarase aos millóns de voces que sairán ás rúas en decenas de países de catro continentes no Día de Acción Global Contra os Tratados de Libre Comercio e Investimentos baixo o lema “As persoas e o Planeta antes que o Capital!”.\nAs diferentes accións e mobilizacións son a resposta…\nDe Plataforma pola defensa de Corcoesto - abril 14, 2015\nO Pleno de Carballo aproba a nosa moción sobre caducidade dos dereitos mineiros\nDe Plataforma pola defensa de Corcoesto - abril 01, 2015\nO pasado luns debateuse no pleno municipal de Carballo a moción sobre a caducidade dos dereitos mineiros de Corcoesto que foi presentada a ese Concello pola nosa Plataforma.\nA moción, asumida e presentada polo BNG, xa que a Plataforma non ten entidade xurídica para presentar mocións nos Concellos, foi aprobada cos votos de BNG e PSOE, a abstención do TEGA e os votos en contra do PP.\nNela recóllese a solicitude á Xunta de Galicia da incoación urxente do procedemento para a caducidade dos dereitos mineiros do proxecto de Corcoesto.\nEn representación do Partido Popular, Núñez Centeno reiterou o seu apoio ao proxecto, afirmando que se chega unha empresa solvente e con garantías vai ter o camiño libre pola súa parte.\nComo podedes ver nas imaxes do noso compañeiro Nacho Gándara, un numeroso grupo de activistas da nosa Plataforma estivo presente durante o debate da moción, apoiándoa coa súa presenza.\nTexto da solicitude de caducidade dos dereitos mineiros presentado pola Plataforma.\nVivir de pe. Pobos na defensa da terra: As Encroba...\nVigo, 18A: Día de acción global contra os tratados...\nO Pleno de Carballo aproba a nosa moción sobre cad...


/gravando audio externo nunha matriz (interior)\nO motor que permite reproducir o arquivo libremente cara adiante e cara atrás é en esencia o que utilizamos na lección anterior no patch de "scratch", polo que agora imos centrarnos no proceso de gravación dun son externo e no seu almcenamento nunha matriz.\nO primeiro que facemos neste proceso é decirlle á matriz na que imos almacenar o son canto queremos que dure, xa que, tal e como o temos deseñado, en canto chegue ao seu límite deixará de gravar.\nEsto o facemos cunha mensaxe inalámbrica dirixida á matriz. Creamos unha caixa de mensaxe e iniciamos cun ";" seguido do nome da matriz á que vai dirixida, a mensaxe "resize" e unha variable "$1". Lembra que nos queremos calcular a gravación en tempo pero o audio se grava en samples polo que temos que facer unha conversión multiplicando o tempo por 44.1 en referencia aos 44100 mostras por segundo.\nAdemáis aproveitamos ese mesmo resultado para variar o tamaño do "slider" e que coincida coa posición do audio. Fíxate que, para evitar que Pure Data se volva tolo mentras decidimos a duración da gravación deixamos que primeiro se almacene como argumento numérico nun "float" (f) e, cando xa está decidido, dámoslle ao "bang" para que o envíe. Se o facemos directamente a matriz vai cambiando a medida que incrementamos o valor da caixa numérica e o máis probable é que se colgue.\nAgora temos algo moi importante; o obxecto que permite que o noso ordenador abra as súas orellas, é decir, o seu micrófono e capte os sons externos.\nSe o obxecto que permitía que o audio saise do noso ordenador chamábase [dac~], xa que convertía o son dixital en analóxico (digital to analogic converter), Cómo crees que se chamará o que fai o inverso, é decir, o que permite que o son analóxico se convirta en dixital?...\nEfectivamente, [adc~] (analogic to digital converter). Pois basta con crear este obxecto e poñer a entrada de audio que vas utilizar. De feito podes non poñer nada e collerá a primeira e segunda por defecto por se queres gravar en estereo. No caso de que graves en mono collerá so a número un.\nPor suposto tes que ter configurada a túa tarxeta de audio no menú /Media/Preferencias de audio seleccionando o "dispositivo de entrada.\nE xa so queda que lle digas a Pure Data que escriba ese son na matriz co obxecto [tabwrite~] indicando o nome da matriz. Este obxecto empeza a escreber na nosa matriz cando lle envías un número "1", que é o mesmo que enviarlle un "bang". Pero tamén responde a outras mensaxes como "stop", se queremos que pare, ou un "start" que pode levar un argumento para que empece algo máis tarde.\nE tamén podes botarlle un vistazo a cómo está feito o patch que permite /gravar e reproducir audio nunha matriz. Básicamente é o mesmo proceso pero o sistema de reproducción do son é algo diferente.\nOBXECTOS: [adc~], [tabwrite~], [pack], [delay], [readsf~], [line~], [dac~], [spigot], [toggle], [float], [range], [vline~], [line~], [* ], [array], [tabread4~], [tabplay~] e caixas numéricas.\nMENSAXES: normalize, resize, set, range, stop, range, e outras mensaxes variables.


Cores Tourís comproba a labor das brigadas de loita contra incendios da mancomunidade do Ulla-Umia - Noticias de Galicia\nCores Tourís comproba a labor das brigadas de loita contra incendios da mancomunidade do Ulla-Umia\nPUBLICADO EN: Noticias de Galicia ► Caldas de Reis ► Cuntis ► Pontevedra ▼\nCores Tourís coas brigadas\nO delegado territorial da Xunta en Pontevedra, José Manuel Cores Tourís, visitou esta mañá o concello de Portas para comprobar o comezo da labor das brigadas municipais na Mancomunidade do Ulla-Umia.\nNo acto estivo tamén presente o alcalde de Portas, Víctor Estévez, o presidente da Mancomunidade, Roberto Vázquez, así como o alcalde de Cuntis, Manuel Campos e o de Caldas de Reis, Juan Manuel Rei. A maiores tamén estiveron presentes no acto, o xefe territorial de Medio Rural e Mar, Miguel Dubois, e o xefe do Servizo de Incendios, Manuel Francisco.\nEn total, traballarán na prevención e defensa do monte ante os incendios nestes catro concellos 40 persoas en 8 brigadas grazas a un convenio entre Mancomunidade e Consellería do Medio Rural e do Mar que supuxo un investimento por parte da administración autonómica e dos concellos de 243.496,96 euros. Contarán con oito vehículos de aluguer.\nEn concreto, durante estes tres meses, as brigadas levarán a cabo rareo de pistas e camiños forestais para facilitar o acceso de medios contraincendios en caso de emerxencias. Tamén executarán traballos de vixilancia e extinción que serán concretadas en todo momento polo responsable do distrito forestal correspondente baixo o mando único descrito no Plan de Defensa e Incendios de Galicia.\nAs labores das brigadas executaranse tanto dentro do ámbito municipal como, en caso de necesidade, noutros puntos do distrito.\nO delegado territorial animou aos brigadistas a levar a cabo a súa labor “coa maior das profesionalidades”, recordando a importancia da protección e coidado dos montes. “Cremos que a experiencia das brigadas municipais foi xa o ano pasado moi satisfactoria, xa que veu a demostrar que se fixo un traballo eficaz e rápido, en especial, a raíz de que os traballadores seleccionados eran veciños destes concellos e coñecían a zona, o que permitiu atallar máis rapidamente os focos”, explicou Cores Tourís, quen explicou que, en total, en Galicia traballarán case 530 brigadistas en 103 equipos.\nPola súa banda, o alcalde de Portas, Víctor Estévez Casal, agradeceu a labor das brigadas en traballos de limpeza e prevención e desexou que “ogallá solo sexa necesario previr”.\nUn total de 103 brigadas equipadas con 57 motobombas, 42 da Xunta e as 15 restantes de concellos, forman o equipo previsto no operativo de loita contra o lume organizado baixo o mando único da Xunta de Galicia e recollido no Pladiga, e que conta, na provincia de Pontevedra, cos seguintes medios: 23 brigadas de terra, 6 equipos helitransportados pertencentes á Xunta de Galicia e 48 cuadrillas de operarios de Tragsa e a empresa pública de servizos agrarios Seaga.\nAdemais 26 brigadas municipais de Pontevedra sumáronse ao convenio de participación na prevención de incendios forestais mediante a realización de tratamentos preventivos en vías e camiños de titularidade municipal.\n31 de xullo de 2015 | 17:32\t• Sen comentarios


Oasis estival: 89 dos 92 concellos de Ourense aumentan poboación coa volta de emigrantes\nAs vacacións en casa de varias xeracións con raíces ourensás revitalizan as aldeas -Oito municipios rexistran no verán polo menos un 20% de residentes máis -Se marchan 1.090 turistas máis dos que veñen\nZiortza, Martín, Roberto, Iván e Ana: Euskadi, Madrid e Albacete en Baños de Molgas. // Brais Lorenzo\nMartín Ferreiro Cabo -2 anos- mira á cámara con curiosidade e receo. Ten un apelido en Euskadi cunha dobre genealogía ourensá, como miles de emigrantes que buscaron prosperar lonxe. Os seus pais Roberto e Ziortza, de Éibar, manteñen unha conversación distendida con Iván e Ana, de Madrid e Albacete. Agosto ocúltase detrás dun día chuvioso, o río Arnoia baixa cun rumor leve, os grilos e os paxaros comparten unha canción. Na terraza do Hotel Ansuíña, en Baños de Molgas, o grupo goza dun mediodía sen preocupacións nin présas. "¿Descansar? ¡Eu volvo a casa máis canso! Aquí todo o día é vicio: cana, piscina, comida...", sorrí Roberto Ferreiro (39). A vida quixo que, hai 19 anos, empezase en Éibar (Guipúzcoa) a relación coa súa parella, Ziortza Cabo (36). Os dous teñen unha vinculación familiar e emocional con este municipio ourensán. "O seu pai foi o meu adestrador de fútbol e sabía das súas raíces", lembra el, cuxo proxenitor é de Molgas. "Desde que estamos xuntos vimos xuntos, no verán e en Semana Santa", completa ela (o seu pai é de Ponte Ambía). quedan aquí ata mediados de mes e o resto das vacacións ocuparanas facendo unha viaxe.\nOurense sae da crise demográfica no verán. As aldeas recuperan parte do trafego de outrora. As tendas dos pobos compiten cos supermercados. Os bares unen a veciños e visitantes. As festas, como mínimo una por cada parroquia, debuxan un continuo de bailes, verbenas e celebracións gastronómicas. É unha miraxe, pero a estampa é feliz. Hoxe en avión, berce de emigrantes, celébrase a festa mexicana; a maioría do pobo na diáspora está nese país. Retoran a Galicia para celebrar e reunirse cos seus veciños. Onte, a igrexa de San Salvador de Baños de Molgas encheuse de habituais e de veraneantes que gozaron xuntos dun concerto de pandereteiras, percusión e gaitas da escola de música tradicional.\nEn toda a provincia, que perdeu máis dun 7,3% do seu censo no últimos dez anos, a poboación estacional durante o verán, grazas aos retornados de distintas xeracións que abandonaron a súa terra por falta de oportunidades, crece un 4,8%. Segundo o PERE (Padrón de Emigrantes Residentes no Estranxeiro), Ourense ten un censo de máis de 113.000 emigrantes no cinco continentes -sobre todo, en América Latina e Europa-, dos que só 33.000 naceron aquí. Un total de 16.272 persoas veñen porque dispoñen de segunda vivenda en Ourense. O saldo turístico na provincia é negativo: vanse a veranear a outro territorio 1.090 persoas máis das que fan turismo aquí.\nLugares onde se triplica\nOitenta e nove dos 92 concellos da provincia gañan habitantes na época estival. Só cae a poboación real en Barbadás, o municipio máis novo da provincia e un dos máis puxantes -márchase un 1,6% do censo de residentes habituais no verán-, en Toén (un retroceso dun 3,2%) e Beariz, cunha lixeira diminución do 0,5%.\nNa capital, a poboación entre xullo e setembro crece un 0,3%, grazas ao retorno de 1.663 persoas con segunda vivenda e a pesar de que se marchan a outros lugares a facer turismo 1.325 persoas máis das que chegan. Oito concellos, varios con moitas das súas localidades baleiras ao longo do ano, claros expoñentes do inverno demográfico, rexistran polo menos un 20% máis de residentes entre xullo e setembro, especialmente en agosto.\nEn Baños de Molgas, cuns 1.600 residentes a maioría do ano, a afluencia de persoas con segunda residencia suma 333 no terceiro trimestre, mentres que o turismo achega 54, segundo os datos máis actualizados do Instituto Galego de Estatística. O censo no verán sobe un 23,5%. O incremento é do 21,8% en Muiños e en Nogueira de Ramuín, así como dun 27,9% en Quintela de Leirado, do 28,9% no Bolo ou do 29,9% na Veiga. Dous dos concellos con menos poboación lideran o incremento de habitantes no verán: San Xoán de Río -con 600 habitantes ao longo do ano nesta época ten un 36,7% máis- e A Teixeira, que pasa dos menos de 400 veciños a un 31,9% máis.\n"Os nosos pais tiveron que largarse fose para traballar pero viñamos todos os veráns desde pequenos. Ao final fixemos unha cuadrilla bastante grande e xuntámonos case todos os anos. O bonito é volver ao pobo, volver ver á xente e non perder estas raíces", destaca Roberto.\nOs dous fillos de 2 e 3 anos de Iván Cid levan todo o verán en Molgas, nunha contorna moi diferente ao de Madrid, onde naceu o pai uns anos despois de que os seus proxenitores chegasen da emigración galega. "Para nenos afeitos a vivir nunha cidade o cambio é brutal. Non ten nada que ver a liberdade que teñen aquí co que vives nun piso nunha cidade. Aquí están desde a mañá na rúa, na natureza, vendo animais. Teñen todo o día os ollos como pratos, a verdade", di Iván. "A miña muller e os meus pais son de aquí, ademais de tíos, primos e avós. Toda a nosa contorna está por aquí preto. Vimos moi a miúdo, igual 15 ou 20 veces ao ano".\nVarias xeracións conviven no verán, dando vida ao rural. Roberto aínda ten á súa avoa Maruja, de 97 anos. "Ao final que estea a avoa viva tira un pouco máis aínda. E por iso aquí estamos todos os veráns". As prazas e corredoiras, baleiras noutras épocas do calendario, énchense de retornados e turistas en vacacións. Nenos e mozos cambian a imaxe habitual destes lugares, onde a bajísima natalidade converteu case nun acontecemento a presenza dos menores. "Afortunadamente, na nosa xeración hai bastantes fillos que aseguran a continuidade, non se se do pobo porque á fin e ao cabo non van vivir aquí, pero si van vir con bastante frecuencia. Aos pais gústanos isto, os amigos mantemos o vínculo cos anos e iso axuda a animarse a vir", completa o madrileño Iván.\nNa comarca de Allariz predominou a emigración a Euskadi. O éxodo local do século pasado, cun gran fluxo nos anos sesenta, trazou esa ruta como preferente. Medio século despois, o vínculo pervive, de xeración en xeración. "Hai moita xente de Éibar, Ermua ou outros lugares que volve a Allariz no verán", confirma Roberto.\nAna Ruiz, de 42 anos, coñeceu ao seu marido ourensán en Alacante, onde ambos traballaban hai anos. Agora viven en Albacete. Ela compartía charla e cana con Ziortza, Roberto, Iván e Martín. O seu esposo é de Presqueira, en Baños de Molgas. "Vimos en Semana Santa e no verán os dous, pero el ademais volve máis veces, por exemplo en Nadal. O meu marido é moi galego. Quedan aquí os seus pais, irmá, cuñado, sobriño, tíos... Saíu fóra a traballar pero todos os familiares tenos aquí", detalla Ana. A parella leva 12 anos regresando ás raíces. A orixe sempre queda pese ao tempo e a distancia.


Próximas humanizacións en Vigo: rúa Troncoso e novo tramo de Hispanidade por 1,1 millón de euros - VigoÉ\nA Xunta de Goberno Local celebrada este venres tamén adxudicou o concurso de ideas para o elevador que, sobrevoando a autoestrada, unirá Serafín Avendaño co teito da futura estación de Urzaiz\nA Xunta de Goberno Local deste venres deu luz verde a estes trámites para dúas novas humanizacións máis na cidade. A remodelación de Troncoso presenta un orzamento de 362.000 euros e a de Hispanidade, no treito entre Pintor Colmeiro e Zamora, ascende a 772.000 euros.\nPasos adiante para dúas novas humanizacións impulsadas polo Concello. O goberno de Vigo adxudicou os traballos de humanización dun segundo tramo da rúa Hispanidade, o comprendido entre as rúas Pintor Colmeiro e Zamora, que dará continuidade á primeira fase xa acometida, entre Zamora e a Gran Vía. Segundo explicou Abel Caballero, esta segunda a obra ten un prazo estimado de execución de catro meses. “Unha humanización de altísimo estándar, unha nova rúa que imos humanizar”, valorou o alcalde sobre a Hispanidade.\nA Xunta de Goberno Local celebrada este venres tamén adxudicou o concurso de ideas, a nivel de anteproxecto, para o elevador que, sobrevoando a autoestrada, unirá Serafín Avendaño co teito da futura estación de Urzaiz deseñada por Thom Mayne. Por unanimidade do xurado, o gañador foi o proxecto HALO, presentado pola enxeñería Arenas e Asociados coa colaboración do estudio vigués [AM]2 e de Noarq, estudio portugués parte do equipo de Álvaro Siza, premio Pritzker de arquitectura no ano 1992. Segundo clasificado resultou o proxecto Aditus 7500 e terceiro, Madera por las nubes. O Concello fará entrega dos tres primeiros premios o próximo mércores ás 13h, segundo anunciou o alcalde este venres, outorgando 70.000 euros ao primeiro clasificado, 40.000 ao segundo e 30.000 ao terceiro.\nO estudio do equipo gañador -que proxectou un acceso circular dobre desde a tapa da estación ata os dous ascensores que salvarán case 42 metros de desnivel con Serafín Avendaño- redactará o proxecto de execución e asumirá a dirección facultativa da obra. Os prazos estimados ofrecidos este venres polo alcalde apuntan a seis meses para a redacción do proxecto, outros seis para a licitación e adxudicación das obras e entre dez e doce meses para completar a construción. O orzamento total elévase a 7,21 millóns de euros.\nTags: Avenida da HispanidadeConcello de VigohumanizaciónTroncoso


Ciencioloxía - Wikipedia, a enciclopedia libre\nA ciencioloxía é un sistema de crenzas, ensinanzas e rituais, orixinariamente establecidas como unha filosofía secular en 1952 polo escritor de ciencia ficción L. Ron Hubbard, quen en 1953 reformulou a ciencioloxía nunha filosofía relixiosa aplicada.\nEstá principalmente representada pola Igrexa da Ciencioloxía, aínda que existen grupos disidentes coñecidos como Zona Libre, e basease no libro de Hubbart, Dianetics: The Modern Science of Mental Health (1950), considerada relixión nalgúns países e seita noutros.\nAs crenzas centrais da ciencioloxía son que cada persoa é un ser espiritual inmortal que posúe unha mente e un corpo, e que as persoas son basicamente boas. Para acadar a salvación definitiva hai que levar unha vida de mellora espiritual.\nPara a ciencioloxía hai tres compoñentes básicos interrelacionados, que son o fundamento do benestar: afinidade, realidade e comunicación, o que Hubbard chamou o triángulo ARC.\nTraído desde "https://gl.wikipedia.org/w/index.php?title=Ciencioloxía&oldid=5105587"\nÚltima edición o 31 de marzo de 2019 ás 19:13\nA última edición desta páxina foi o 31 de marzo de 2019 ás 19:13.


A hucha do Ucha – Paxina 2 – Blog da biblioteca do CIFP Rodolfo Ucha Piñeiro\nExposición “A cultura naval no coleccionismo” no centro torrente ballester.\n15 Abril, 2015 / Leave a comment\nO Cículo filatélico e numismático de Ferrol inaugurou o pasado 14 de Abril no centro Torrente Ballester a súa exposición “A cultura naval no coleccionismo” que estará aberta ao público ata o próximo día 28 de Abril en horario os luns de 17.30 a 20.30 horas e de martes a sábado de 11.30 a 13.30 horas.\nEn dita exposición poden verse obxectos pertencentes a entidade ou ós seus socios que van dende selos, postais, moedas ata fotografías antigas pouco coñecidas de Ferrol e o seu entorno.\n23 Xuño, 2011 / Leave a comment\nNesta víspera de San Xoán, o blog da biblioteca pecha até o próximo curso. Esperamos que os artigos aquí publicados foran do voso interese e por suposto desexámosvos unhas estupendas vacacións cheas de soliño, festas e relaxación para afrontar os novos proxectos coas pilas ben cargadiñas.\nDespedímonos coa mágoa de saber que para o ano seguinte o noso centro xa non contará co Bacharelato na súa oferta educativa. Perdemos unha parte moi importante da nosa comunidade escolar, e referímonos aquí sobre todo ós alumnos e ós profesores, que tan activamente colaboraron coa posta en marcha deste blog.\nNoraboa ós aprobados da Selectividade\n20 Xuño, 2011 / Leave a comment\nXa que desde a web do Centro non se felicitou, quero desde aquí dar os parabéns ós 16 aprobados (de 18) no Selectivo.\nO derradeiro Recuncho do lector: “Non hai noite tan longa” de Agustín Fernández Paz\n16 Xuño, 2011 / Leave a comment\nA recén publicada novela do Fernández Paz, e un ata sempre de Pedro\nCun estilo limpo e rico ó mesmo tempo, o novelista vilalbés cóntanos unha historia que xunta memoria, dignidade, misterio e ó final, redención persoal. Unha vila rural, un “roxo” inxustamente acusado, todas as miserias e silencios dun mundo escuro, merdallento e esmagante, dominado polo máis noxento do Franquismo. Un retrato das miserias morais que permitiron acusar a un home íntegro e inocente, a reparación dun fillo que marchou a Francia e que volve trinta anos despois e un proceso de redención persoal que lava a imaxe do seu pai e fai xustiza co señorito culpábel. Como todas as novelas de Paz, unha marabillosa historia e moi ben escrita. Anímovos a todos á súa lectura. Nestes tempos de indignidade e incertos un alento de memoria sempre está moi ben.


Servizo de Telefonía IP – Red Intermax\nServizo de Telefonía IP\nO telefono IP é o principal dispositivo empregado e especificamente deseñado para o seu uso no sistema VoIP, que permite realizar unha comunicación utilizando unha rede IP xa sexa mediante rede de área local (LAN) ou a través de Internet. O telefono IP converte e comprime o sinal da voz en paquetes de datos que se enviaran na rede IP, no lugar de empregar unha conexión de rede telefónica.\nA Telefonía IP, é unha telefonía baseada no protocolo IP ,emprega unha tecnoloxía que permite integrar nunha mesma rede as comunicacións de voz e de datos. Permite a integración na mesma rede de tódalas comunicacións (voz, datos, vídeo, etc.).\nTelefonía Ip na empresa\nAs principais vantaxes da telefonía IP son, entre outras, a simplificación da infraestrutura de comunicacións na empresa, a integración das diferentes sedes e traballadores móbiles da organización nun sistema unificado de telefonía, conta cunha xestión centralizada, chamadas internas gratuítas, plan de numeración integrado e optimización das liñas de comunicación, a mobilidade e o acceso así como, a funcionalidades avanzadas (buzos de voz, IVR, ACD, CTI, etc.)\nA diferenza cunha chamada telefónica normal, a centraliña telefónica establece unha conexión permanente entre ambos interlocutores, conexión que se emprega para levalos sinais de voz. Nunha chamada telefónica por IP, os paquetes de datos, que conteñen o sinal de voz dixitalizada e comprimida, envíanse a través de Internet a dirección IP do destinatario. Cada paquete pode empregar un camiño para chegar, están compartindo un medio, unha rede de datos. Cando chegan ao su destino sendo ordenados e convertidos de novo en sinal de voz.\n[box title=»Equipamento para a prestación de servizo de Telefonía» style=»light»]\nO equipamento instalado para a prestación do servizo de telefonia IP é o cisco SPA2102 é un dispositivo adaptador VoIP, fácil de instalar e sinxelo de utilizar. Ofrece unha comunicación clara e de alta calidade grazas a implantación avanzada de algoritmos de codificación de voz estándar cunha calidade de voz inmellorable acada nun entorno IP esixente. O SPA2102 funciona con equipos de telefonía convencional como buzo de voz, equipo de fax, PBX e sistemas interactivos de resposta de voz.\nO cisco SPA2102conectase a un teléfono convencional ou a un equipo de fax a redes de datos baseadas en IP. O dispositivo SPA2102 presenta dous portos POTS (servizo telefónico básico) para conectar teléfonos analóxicos existentes, equipos de fax ou un sistema PBX.\nCun un deseño compacto oSPA2102 pódese utilizar en ofertas de servizos VoIP para particulares e empresas, incluído o entorno IP Centrex completo. OSPA2102 utiliza estándares internacionais para redes de datos e voz para operacións de voz e fax fiables.\nCaracterísticas técnicas do cisco SPA2102\n· 2 portos de voz (RJ11) para conectalos teléfonos analóxicos\n· 2 portos Ethernet 10/100 Mbps – LAN + WAN\n· Identificación de chamada\n· Chamada en espera\n· Transferencia de chamada\n. Marcación rápida\n· Servidor web para administración e configuración\n· Cancelación de eco (G.168)\n· Protocolo de sinalización soportados SIPv2\n· Códecs G.711, G.726, G.729A e G.723.1\n[pricebox title=»Chamadas a fixo nacional»]\n[pricebox_price price=»0,03 € + IVE» period=»minuto»]\nEstablecemento de chamada gratuito\n[pricebox title=»Tarifa Plana» featured=»true»]\n[pricebox_price price=»10 €» period=»IVE incluido»]\nInclúense 300 minutos\na fixos nacionais\n+ alquiler de liña\n* Dispoñible só para clientes con Servizo de Internet contratado.\n[pricebox title=»Chamadas a mobil nacional»]\n[pricebox_price price=»0,12 € + IVE» period=»minuto»]\n[box title=»+ Servizo» style=»light»]\n– Inclúese a posibilidade da potabilidade numérica sen custe, do numero actual.\n– O servizo de telefonía o igual que outros do paquete básico non esixen nunca un contrato de permanencia.\n– Poderase contratar este servizo con Servizo de Internet contratado.\n– Dende Intermax apostamos polo máximo aforro dos nosos clientes pagando so polo que fales, co que non se ofertará unha tarifa plana a cambio se se manterán uns prezos por minuto de baixo custe, isto beneficia o usuario porque na maior parte dos casos non se consumen os minutos de tarifa plana e o cliente termina pagando mais importe mensualmente.\nTódolos prezos recollidos nas táboas anteriores son vigentes na actualidade.\n[box title=»Parámetros relacionados cas chamadas» style=»medium»]\nExisten unha serie de conceptos de gran importancia nunha comunicación telefónica, para que sexa realizada con éxito a comunicación. Estes parámetros son os seguintes:\nA proporción de chamadas falidas.\nDefínese coma relación entre el número total de chamadas falidas e o número total de intentos válidos de chamada observados durante o un período de tempo al que se refire a medida. Para este parámetro facilítanse medicións separadas en relación con:\n– Chamadas a fixos nacionais – Chamadas a móbiles nacionais – Chamadas internacionais.\nRealizase a través da observación dunha mostra suficientemente significativa do tráfico real nun período de tempo obxecto da medición. Sendo a probabilidade de fallo inferior a unha liña telefónica analóxica, garantindo unha fiabilidade do servizo dun 50%.\nO tempo de establecemento de chamada.\nEste e o período que comeza cando a información de dirección requirida para establecela chamada é recibida pola rede, e acaba cando na parte que realiza a chamada recíbese son de ocupado, son de chamada ou sinal de resposta. Para este parámetro facilítanse medicións separadas en relación con:\nO establecemento de chamada será gratuíto para calquera chamada.\nPara a prestación do servizo utilizaranse servidores dedicados instalados nos 24 centros da rede de transporte co sistema operativo Asterisk de software libre (baixo licenza GPL) que proporciona funcionalidades dunha central telefónica (PBX). Pódese conectar un número determinado de teléfonos para facer chamadas entre si e conectar a un provedor maiorista de liñas VoIP e liñas analoxicas.\nNeste caso dada a nosa experiencia en outros proxectos e con clientes os que xa prestamos este servizo pasemos un contrato para a prestación de servizos empregando a infraestrutura e tecnoloxía das empresas líderes en telefonía Voip en España Voztelecom e GMundial.\nAsterisk pode funcionar como calquera centraliña tradicional, e incorpora tódalas súas funcionalidades que se ofreceran no paquete básico tanto a particulares como empresas. Enumerando as máis importantes:\n• Conexión con liñas de telefonía tradicional, a través de interfaces tipo analóxico (FXO) para liñas de teléfono fixo.\n• Soporte de extensións analóxicas, ben para terminais telefónicos analóxicos, terminais DECT ou ben equipos de fax.\n• Soporte de liñas (trunks) IP: SIP, H323 o IAX.\n• Soporte de extensións IP: SIP, SCCP, MGCP, H323 o IAX.\n• Música en Espera baseada en arquivos MP3 e similares.\n• Funcións básicas de usuario:\n[li]Transferencias (directa o consultiva)[/li]\n[li]Capturas (de grupo o de extensión)[/li]\n[li]Aparcamento de chamadas (Callparking)[/li]\n[li]Chamada directa a extensión[/li]\n[li]Retrochamada – Callback (chamada automática cando dispoñible).[/li]\n[li]Paging- Megafonía a través do altavoz do teléfono2[/li]\nEste sistema incorpora unha serie de funcionalidades avanzadas que terían un maior custo en sistemas tradicionais propietarios, non sendo así neste caso. As mais importantes son as seguintes:\n• Buzon de Voz: sistema de contestador automático personalizado polo usuario. Integrase co sistema de directorio (LDAP) e con email.\n• Sistema de Audioconferencias: Sistema que permite a conexión remota de diferentes usuarios que queren manter unha reunión virtual e suministra a correcta xestión e control dos usuarios que se incorporan a ela.\n• IVR: Operadora Automática. Sistema automatizado de resposta que permite redirixilas chamadas entrantes en función das opcións seleccionadas polo chamante.\n• Informes en detalle de chamadas (CDR): Detalle de chamadas realizadas/recibidas por extensión, para imputación de custos departamentales, por cliente ou incluso para facturación.\n• ACD: Sistema Automático de Distribución de chamadas entrantes. Pensado para Centros de Chamadas para atención comercial ou soporte técnico.\n• CTI: Integración con sistemas de xestión comercial ou de atención a cliente (CRM).\n• IPCC (IP ContactCenter): Integración con sistemas avanzados de xestión de centros de chamadas, vía solucións abertas ou propietarias.\nA calidade é semellante a unha liña analóxica, só que mellora continuamente coa introdución de novos codecs e protocolos, e permítenos moitas mais funcionalidades que unha liña telefónica analóxica.\nO sinal de voz enviase de forma dixital, en paquetes de datos, en vez de enviala en forma analóxica, coma nos sistemas tradicionais, a través de circuítos utilizables so por telefonía convencional como nas redes PSTN. Os Protocolos que se empregan para envialos sinais de voz sobre a rede IP chámanse protocolos de Voz sobre IP ou protocolos IP.\nOs elementos que conforman o sistema de Voz IP son os seguintes:\nO cliente establece e termina as chamadas realizadas de voz, esta informacióncodificase, empaquetase e transmítese a través do micrófono (entrada de información) do usuario, da mesma forma a información decodifícase e reprodúcese a través dos altofalantes ou audífonos (saída da información).\nOs servidores, baseados en Astrisk (programa de software libre (baixo licenza) que proporciona funcionalidades dunha central telefónica (PBX). Como calquera PBX, pódese conectar un número determinado de teléfonos para facer chamadas entre si e inclusive conectar a un provedor de VoIP ou ben a unha RDSI) encárganse de manexar operacións de base de datos en tempo real. Entre estas operacións téñense a contabilidade, a recolección, o enrutamento, a administración e control do servizo, o rexistro dos usuarios, etc.\n• Os gateways\nOs gateways brindan unha ponte de comunicación entre tódolos usuarios, a súa función principal é a de prover interfaces coa telefonía tradicional, a cal funcionara como unha plataforma para os usuarios (clientes) virtuais. O gateway SPA2102 será o equipamento básico, instalado gratuitamente para a prestación de servizos de Telefonía baseada en Voip por Intermax.\nVoIP pode facilitalas tarefas que serían mais sinxelas de levar a cabo empregando as redes telefónicas comúns:\n• As chamadas telefónicas locais poden ser automaticamente enrutadas a un teléfono VoIP, sen importar onde se estea conectado a rede. Un podería levar consigo un teléfono VoIP nunha viaxe, e en calquera sitio conectado a Internet, poderíase recibir chamadas.\n• Os axentes de callcenter empregando teléfonos VoIP poden traballar en calquera lugar coa conexión a Internet o suficientemente rápida.\n• Algúns paquetes de VoIP inclúen servizos extra polos que PSTN (Rede Publica Telefónica Conmutada) normalmente cobrase un cargo extra como son as chamadas a 3 a vez, retorno de chamada, remarcación automática, ou identificación de chamada.\n[box title=»Mobilidade» style=»light»]\nO WebCommunicator, permite o acceso dende internet a rexistro de chamadas e xestión da liña telefónica.\nE estará dispoñible para calquera cliente mediante creación de unha conta dende a paxina www.redintermax.com .\nAsí o cliente poderá empregar empregar o servizo de telefonía completamente incluso realizar chamadas dende calquera parte do mundo con acceso a internet e un navegador.\n[box title=»Xestión do servizo de Telefonía» style=»medium»]\nEn canto a xestión Do servizo de telefonía, VoIP permite a xestión cunha serie de funcionalidades por parte do usuario, que son os seguintes:\nO E-buzón de voz permite que os teus mensaxes de voz sexan recibidos no teu e-mail.\nO desvío programado, realiza desviacións das túas chamadas ata a 5 números distintos.\nA través do filtrado de chamadas, realiza unha selección das chamadas automaticamente.\nPermite a realización da chamada simultánea a varios, coa multiconferencia, pódense realizar chamadas a varios interlocutores.\nTamén oferta a posibilidade da numeración curta. Mediante o emprego deste tipo de numeración, pódese evitalo emprego dos números habituais.\nPoderase empregar o programa WebCallPad ou acceso mediante navegador dende a web www.reintermax.com . WebCallPad permite a realización de chamadas así como acceso o rexistro e calquera tipo de configuración do servizo de telefonía dende o PC do usuario, o acceso a esta funcionalidade e gratuíta e esta incluída no servizo básico.\nCONTROL E AFORRO NA TELEFONIA\nOutros servizos orientados ó control e o aforro, e non tanto a funcionalidade e as capacidades técnicas coma os anteriores son:\nUn dos servizo sé o de bloqueo de destinos, permite evitar custos innecesarios. Posto que con este servizo pódese realizar unha selección de contactos e lugares de acceso que se poden permitir establecer comunicación ou restrinxir dito acceso.\nPermite, os usuarios a identificación de chamadas entrantes. Deste xeito pódese identificar o chámante antes descolgalo teléfono. Do mesmo xeito que tamén permite a ocultación número chamante. Podendo ocultar a identificación propia. E ademais permite ter un histórico de chamadas, cun detalle das túas chamadas online. Accesibles dende a area de usuarios na web www.reintermax.com, existen dúas formas de facturación para o servizo de Telefonía, pago polo importe acumulado mensual ou ben para un maior control prepago mediante ingreso en conta ou plataforma de pago na area de clientes /telefonía deste xeito a recarga efectuarase de xeito inmediato.\nEste sistema de telefonía permite, ademais dos servizos anteriores as seguintes posibilidades:\n• Portabilidade numérica.\nPermite o cambio dende outra compañía, conservando o número de telefono que o cliente tiña anteriormente, sen ningún tipo de custo adicional.\n• Numeración internacional.\nPermite a realización de chamadas de carácter internacional, coa tarificación que dispón, para este tipo de chamadas.\n• Numeración 902 remunerado.\nEste servizo orientado a empresas, permite a remuneración de 1cnt/min por cada unha das chamadas entrantes recibidas a este tipo de numeración.


O Concello da Pobra estrea un audiovisual para combater a violencia de xénero: As mulleres falan – O Barbanza\nO Concello da Pobra estrea un audiovisual para combater a violencia de xénero: As mulleres falan\nO Concello da Pobra do Caramiñal, a través da Concellaría da Igualdade, estreou ás 21.00 horas da xornada de onte o vídeo de sensibilización arredor do 25-N, As mulleres falan, con motivo do Día Internacional da Eliminación da Violencia contra a Muller. Nesta peza audiovisual de algo máis de 12 minutos de duración, vinte mulleres da Pobra con distintos perfís responden preguntas ao redor desta data, o seu significado e importancia.\nNo vídeo achegan as súas visións persoais sobre a necesidade de conmemorar a celebración do 25-N, sobre se viviron ou non situacións de comportamento machista, sobre cales pensan que son as causas de que siga existindo esta lacra social por parte dos homes, ou sobre as cousas que lle dirían a unha muller que estea a pasar por unha situación de violencia machista.\nEsta acción enmárcase na programación impulsada pola Área da Igualdade co obxectivo de concienciar sobre a violencia de xénero para sensibilizar, previr e educar á cidadanía coa finalidade de erradicar unha praga social que afecta toda a poboación. Concretamente, entre as actividades que se desenvolveron no mes de novembro figuran o obradoiro Dixitalizad@s. Eliminando a fenda dixital de xénero, a sexta edición das Xornadas Muller e Ciencia, o II Foro Muller e Liderado e o III Concurso de Relatos Breves Historias de Mulleres.\nCómpre lembrar que o Concello adheriuse neste 2020 a De Fronte á violencia de xénero, a nova campaña impulsada pola Deputación da Coruña na que colaboran máis de medio cento de concellos da provincia. Ademais, a Administración local fai parte da campaña En negro contra as violencias, á cal leva adherida varios anos.


A Xunta colabora con Farmamundi na atención das necesidades máis urxentes da poboación afectada polo terremoto de Haití | Cooperación Galega\nA Xunta colabora con Farmamundi na atención das necesidades máis urxentes da poboación afectada polo terremoto de Haití\nO Goberno galego activa o convenio coa ONGD para mellorar as condicións de saúde e a seguridade alimentaria en varias comunas do departamento Nippes, Sur e Grand´Anse, na zona sur e oeste do país\nA intervención inclúe a distribución a 478 familias de kits de alimentos, produtos de hixiene e medicamentos esenciais, xunto co asesoramento sobre medidas de prevención ante a covid-19 ou desastres naturais e atención psicolóxica\nA Xunta colabora coa ONGD desde 2009 cun investimento de case 700.000 euros en actuacións de carácter humanitario\nA Xunta vén de activar o convenio coa ONGD Farmamundi para levar a cabo unha intervención sociosanitaria de emerxencia para atender á poboación afectada polo terremoto no departamento Nippes, Sur e Grand´Anse de Haití. En concreto, nas comunas Jérémie, Lles Cayes e Veaux do sur e oeste do país, nas que máis se fixo notar o sismo do pasado 14 de agosto.\nA actuación contribuirá á atención integral da poboación a través do asesoramento para o seu autocoidado ante a covid-19 e a xestión comunitaria de desastres naturais coma este terremoto que supoñen unha barreira para acadar a barreira da erradicación da pobreza extrema en 2030 ao incrementar a vulnerabilidade e a inseguridade alimentaria, agravada ademais pola pandemia do coronavirus. De feito, esta rexión xa foi alcanzada en 2016 polo furacán Mathew, ao que se suman longos períodos de seca.\nEsta intervención levarase a cabo entre Farmamundi e o seu socio local na rexión Movemento Sociocultural para os Traballadores Haitianos (Mosctha), que veñen colaborando desde 2003 na mellora da situación sociosanitaria da poboación máis vulnerable mediante a ampliación dos servizos sanitarios.\nA achega que Farmamundi distribuirá en Haití coa axuda do seu socio local executarase ao abeiro do último convenio, asinado este ano por 50.000 euros, e terá un custe de 21.400 euros. O obxectivo é acadar 478 familias -máis de 2.390 persoas, entre elas 1.275 mulleres e nenas- e priorizarase ás mulleres vulnerables, nais lactantes, nenos e nenas menores de 6 anos e persoas con discapacidade.\nEste convenio permitirá cubrir as principais necesidades nesta zona como a provisión de alimentos non perecedoiros, auga ou medicamentos esenciais e kits de hixiene. Ao mesmo tempo, as actuacións previstas neste acordo axudarán a sensibilizar, informar e educar á poboación sobre hixiene ou como actuar ante a covid-19 ou desastres naturais.\nEntre as actividades previstas inclúense a preparación e distribución de 478 kits con produtos de hixiene, alimentos e auga potable, xunto con 20 xornadas de operativos médicos con entrega de medicamentos esenciais. A intervención complétase con charlas educativas sobre prevención de riscos, autocoidado e medidas de prevención ante a covid-19, ademais de ofrecer a prestación de atención psicolóxica. As xornadas de atención médica realizaranse na unidade móbil de Mosctha para apoiar aos servizos de saúde da zona que se atopan colapsados debido a que varios hospitais foron danados ou destruídos polo sismo.\nFarmamundi é unha organización de cooperación ao desenvolvemento, acción humanitaria e emerxencia especializada no subministro e axuda farmacéutica a organizacións humanitarias e países en desenvolvemento coa que Galicia colabora desde o ano 2009, primeiro a través da Fundación Axencia Humanitaria de Galicia e, agora, a través da Vicepresidencia Primeira.\nOs 12 convenios asinados desde 2009 permitiron destinar desde Galicia case 700.000 euros ás intervencións humanitarias de carácter internacional que desenvolve Farmamundi.


Feijóo fai cambios nas consellerías de Educación e Sanidade e nomea un segundo vicepresidente da Xunta | Noticias de Galicia | CRTVG\nPublicado o 07/09/2020 07:52\nComo se agardaba, haberá pouca remuda de conselleiros. Só cambian dúas caras, ao saíren os resposables de Sanidade e Educación. E aínda que se manteñen en once as consellerías, hai cambios na estrutura.\nA foto do equipo con que Alberto Núñez Feijóo empeza a súa cuarta lexislatura será moi semellante a esta tomada en setembro de hai dous anos, cando fixo a útima remodelación de Goberno. Seguen todos os conselleiros agás o titular de Sanidade, Xesús Vázquez Almuíña, que será subsituído por Julio García Comesaña.\nTamén sae do executivo Carmen Pomar, ata agora responsable de Educación, e recupera a carteira Román Rodríguez, que será desde este luns responsable de Cultura, Educación e Universidades. Turismo dependerá da vicepresidencia primeira, que seguirá en mans de Alfonso Rueda. As outras novidades da nova estrutura da Xunta son a creación dunha segunda vicepresidencia, que asumirá Francisco Conde, conselleiro a partir de agora de Economía, Empresa e Innovación.\nEmprego terá consellería propia. A súa titular será María Jesús Lorenzana, a segunda cara nova no equipo do presidente. Valeriano Martínez mantense en Facenda; Ángeles Vázquez, en Medio Ambiente, Territorio e Vivenda; Ethel Vázquez, en Infraestruturas; Fabiola García, en Política Social; Xosé González, en Medio Rural, e Rosa Quintana, en Mar. Ela e Alfonso Rueda son os únicos que se manteñen en todos os gabinetes que nomeu Feijóo desde que chegou á Xunta en 2009.


Gañar a domicilio, requisito indispensable para un Cisne que quere seguir aspirando a todo - Pontevedra Viva\nPartido do Cisne no CGTD\nVenres 31 de Marzo, 2017 ás 13:44 do Venres 31 de Marzo, 2017\nSó faltan cinco xornadas para que conclúa a liga na División de Honra Prata de balonmán, e o Cisne quere seguir aspirando ata o final a unha praza para a fase de ascenso á máxima categoría.\nPara iso faise indispensable deixar atrás o que foi o talón de aquiles do equipo ao longo da tempada, o seu mal rendemento a domicilio, e gañar no próximo desprazamento, este sábado (18:45 horas) na cancha do Tolosa.\nO equipo pontevedrés visita ao pechacancelas da competición e xa descendido nun momento clave da tempada, xa que tras esta xornada o Cisne recibirá no CGTD ao Torrelavega, equipo que marca a fronteira coa fase de ascenso con catro puntos máis na táboa que os de Jabato.\nTampouco Alcobendas, o outro equipo que marcha con con catro puntos máis que o Cisne, ten un calendario sinxelo, xa que visita a complicada pista do Bordils para recibir a próxima semana a un Teucro que quere asegurar canto antes o ascenso.\nOs colexiados do encontro entre Tolosa e Cisne serán os andaluces José e Francisco Gallardo Cabello.


A fiestra de Dieste: CONFERENCIA DE RIVEIRO COELLO\nCONFERENCIA DE RIVEIRO COELLO\nCONFERENCIA DE ANTÓN RIVEIRO COELLO NO IES 'RAFAEL DIESTE'\nO escritor limiao deleitou aos alumnos de bacharelato percorrendo os principais carreiros da súa biografía e analizando polo miúdo a súa obra "As rulas de Bakunin", engaiolando a todos coas súas reflexións, cheas de amabilidade, tenrura e\nO mércores, catorce de nadal de 2016, o IES Plurilingüe 'Rafael Dieste' da Coruña acolleu a visita do autor ourensán Antón Riveiro Coello, o cal impartiu unha charla sobre unha das súas obras máis sobranceiras: "As rulas de Bakunin". Convén subliñar que esta novela, galardoada co Premio Manuel García Barros do Concello da Estrada no ano 2000, figura dentro das obras seleccionadas polo Club de Lectura do centro, coordinado polo profesor Carlos Blanco Dávila, quen conseguiu a presenza do gran narrador galego, coa finalidade de estimular e agasallar ao alumnado interesado polos libros.\nA conferencia artellouse sobre tres eixos fundamentais. Nun primeiro momento de carácter introdutorio, explicou o que representa para el 'ser escritor', desmitificando totalmente esa figura e igualándoa á de calquera outro profesional, puntualizando que 'os escritores son secretarios do invisible'.\nA continuación centrouse en episodios esencias da súa vida, como a infancia e a adolescencia en Xinzo de Limia, o seu paso polos Salesianos -onde un mestre de Literatura agasallouno cun exemplar da "Odisea" de Homero e a súa lectura deixouno marcado-, os estudos de Dereito en Santiago e o logro dunha praza de funcionario que o obrigou a trasladarse a Madrid, onde se mergullou dabondo na Literatura Galega e agromou a súa angueira como escritor incipiente.\nA parte final adicouna á súa novela "As rulas de Bakunin", explicando cal foi o seu xermolo e os azos reiterados que recibiu do historiador Carlos Pereira desde o nacemento da súa amizade, ao redor de 1997, despois de voltar de Madrid e establecerse na localidade de Culleredo. Mencionou que algúns dos seus personaxes secundarios foron sacados da realidade tras longas conversas con anciáns que viviron a etapa da 2ª República e a Guerra Civil Española. Neste punto indicou que esta obra, antes de ser bautizada definitivamente, tivo ao redor de setenta e dous títulos, entre eles "O pombal ruso", aínda que o título escollido representa fidedignamente a alma da obra.\nPublicado por Lingua Dieste ás 18:14


Recollen firmas para que se prohíba fumar en Ons, Cíes, Cortegada e Sálvora - Pontevedra Viva\nApagando as cabichas dos cigarros no cinceiro\nMércores 22 de Setembro, 2021 ás 11:13 do Mércores 22 de Setembro, 2021\nQue sexan declaradas espazos sen fume de tabaco e sen cabichas. É a petición que a asociación nofumadores.org realiza á ministra para a Transición Ecolóxica, Teresa Ribera. A través dunha recollida de firmas, esixen que se prohíba fumar en todos os parques nacionais españois.\nEsta petición afectaría, de ser atendida, aos arquipélagos de Cíes, Ons, Cortegada e Sálvora, as illas que integran o Parque Nacional das Illas Atlánticas de Galicia.\nMáis de 48.000 persoas asinaron xa esta petición a través da plataforma change.org, na que se lembra que o tabaco é a "causa principal" de mortes "evitables" no mundo e na que se reprocha que se lancen "miles de millóns de cabichas" nos espazos naturais.\nnofumadores.org explica que o 3,25% dos incendios forestais prodúcense por cabichas mal apagadas, o que provocou a queima de máis de 40.000 hectáreas de bosques nas últimas dúas décadas.\nAdemais, lembran que unha cabicha de cigarro tarda ata dez anos en degradarse e que "contamina o chan" con alcatrán, chumbo, mercurio, amoníaco e acetato de celulosa, "substancias venenosas que quedan na auga e a terra, envenenando así á nosa fauna".\nEsta petición quere conseguir "espazos libres de fume de tabaco", nos que as persoas "poidan gozar coa familia do aire puro que nos dan os nosos bosques".